## Odluka Ustavnog suda Republike Hrvatske broj: U-IIIA-2846/1010 od 7. srpnja 2010.

### NN 91/2010 (23.7.2010.), Odluka Ustavnog suda Republike Hrvatske broj: U-IIIA-2846/1010 od 7. srpnja 2010.

USTAVNI SUD REPUBLIKE HRVATSKE

2585

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnio M. B. iz O., na sjednici održanoj 7. srpnja 2010. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-9/09 (predmet Općinskog suda u Zagrebu broj: P-13012/02) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, M. B. iz O., A. R. 1, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske u iznosu od 13.300,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 1. lipnja 2010. podnio Ustavnom sudu Republike Hrvatske ustavnu tužbu na temelju odredbe članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske, a radi dugotrajnosti parničnog postupka koji se vodio pred Općinskim (građanskim) sudom u Zagrebu, zatim pred Županijskim sudom u Zagrebu te se sada nalazi po reviziji pred Vrhovnim sudom Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u spis Općinskog suda u Zagrebu broj: P-13012/02, uvida u spis Vrhovnog suda Republike Hrvatske broj: Rev-9/09, utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava:

Parnični postupak pokrenut je 16. prosinca 2002. pred Općinskim sudom u Zagrebu tužbom podnositelja protiv Republike Hrvatske, a radi utvrđenja.

Rješenjem Općinskog suda u Zagrebu, broj: P-13012/02 od 14. siječnja 2003., tužba je vraćena podnositelju na dopunu-ispravak.

Podnositelj je postupio po rješenju suda te je podneskom od 31. siječnja 2003. dopunio-ispravio tužbu na način naznačen u rješenju.

Tužba je, uz rješenje suda broj: P-13012/02 od 5. veljače 2003., dostavljena na odgovor tuženiku 7. veljače 2003. (razvidno iz dostavnice u spisu).

Vrhovni sud Republike Hrvatske je 10. veljače 2003. Općinskom sudu u Zagrebu uz dopis dostavio podnesak podnositelja od 5. prosinca 2002. upućen Vrhovnom sudu Republike Hrvatske (broj: Gr2-212/02).

Podneskom od 20. svibnja 2003. podnositelj je dopunio svoj tužbeni zahtjev.

Tuženik je dao pismeni odgovor na tužbu podneskom od 6. lipnja 2005.

Podneskom od 8. kolovoza 2005. podnositelj je zamolio određivanje ročišta za glavnu raspravu.

Podneskom od 16. kolovoza 2005. podnositelj je dopunio svoj tužbeni zahtjev na način da je dodao činjenice i predložio dodatne dokaze.

Dopuna tužbe dostavljena je tuženiku 29. kolovoza 2005.

Podnositelj je podneskom od 22. rujna 2005. (odnosno 22. kolovoza 2005.) dopunio tužbu.

Sud je donio rješenje od 6. veljače 2006., kojim je odredio ročište za glavnu raspravu za 13. lipnja 2006.

Ročište za glavnu raspravu održano je 13. lipnja 2006. u odsutnosti uredno pozvanog tuženika, glavna rasprava je zaključena i određen je dan za objavu odluke.

Dana 28. lipnja 2006. objavljena je odluka-rješenje.

Općinski sud u Zagrebu donio je rješenje broj: P-13012/02-16 od 28. lipnja 2006., kojim je tužbu podnositelja odbacio.

Rješenje je otpremljeno strankama 30. rujna 2007. Podnositelj je pismeni otpravak odluke-rješenja zaprimio 19. studenoga 2007., a tuženik 16. studenoga 2007.

Podnositelj je 3. prosinca 2007. podnio žalbu na prvostupanjsko rješenje.

Žalba je dostavljena tuženiku na odgovor 31. siječnja 2008.

Predmet je otpremljen 19. veljače 2008. na odlučivanje povodom žalbe Županijskom sudu u Zagrebu.

Županijski sud u Zagrebu donio je rješenje broj: Gž-1268/08-2 od 17. lipnja 2008., kojom je odbio žalbu podnositelja i potvrdio rješenje prvostupanjskog suda. Rješenje je pravomoćno.

Drugostupanjsko rješenje dostavljeno je podnositelju 27. kolovoza 2008.

Podnositelj je 5. rujna 2008. izjavio reviziju protiv rješenja Županijskog suda u Zagrebu.

Revizija podnositelja dostavljena je tuženiku te Državnom odvjetništvu Republike Hrvatske.

Predmet je povodom revizije zaprimljen na Vrhovnom sudu 8. siječnja 2009. te se vodi pod brojem: Rev-9/09. Predmet nije riješen.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike Hrvatske.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 16. prosinca 2002. pred Općinskim (građanskim) sudom u Zagrebu tužbom podnositelja.

Ustavna tužba podnesena je 1. lipnja 2010. Do tog dana postupak nije okončan.

U trenutku zaprimanja ustavne tužbe, predmet se po reviziji nalazio pred Vrhovnim sudom Republike Hrvatske pod brojem: Rev-9/09.

U trenutku odlučivanja o ustavnoj tužbi Vrhovni sud Republike Hrvatske nije odlučio o reviziji.

Postupak, u odnosu na koji se traži zaštita prava na suđenje u razumnom roku, još je u tijeku pa Ustavni sud utvrđuje da do dana donošenja ove odluke postupak je u pravno relevantnom razdoblju trajao ukupno sedam (7) godina, šest (6) mjeseci i dvadeset jedan (21) dan.

4.2. POSTUPANJE NADLEŽNOG SUDA

Do podnošenja ustavne tužbe donijete su prvostupanjska i drugostupanjska odluka.

Postupak je pokrenut pred Općinskim sudom u Zagrebu, gdje se vodio u razdoblju od tri (3) godine i šest (6) mjeseci, a unutar kojeg razdoblja je sud održao jedno ročište za glavnu raspravu, zaključio glavnu raspravu i odlučio o tužbi podnositelja.

Prvostupanjski sud zaprimio je tužbu 16. prosinca 2002., a prvo (i jedino) ročište za glavnu raspravu održano je 13. lipnja 2006.

Ustavni sud utvrđuje da je u postupku pred prvostupanjskim sudom period potpune neaktivnosti suda trajao od 5. veljače 2003. (dan kada je tužba dostavljena tuženiku na odgovor) do 24. kolovoza 2005. (dan kada je odgovor na tužbu otpremljen podnositelju) odnosno 6. veljače 2006. (kada je sud donio rješenje o održavanju ročišta). Također Ustavni sud utvrđuje da je prvostupanjsko rješenje kojim se tužba odbacuje doneseno i objavljeno 28. lipnja 2006., a otpremljeno je strankama 30. rujna 2007., dakle, protekom jedne (1) godine i tri (3) mjeseca od donošenja i objave odluke.

U povodu žalbe podnositelja predmet je dostavljen Županijskom sudu u Zagrebu na odlučivanje. Predmet se pred Županijskim sudom ukupno vodio u razdoblju od četiri (4) mjeseca.

U trenutku donošenja odluke Ustavnog suda predmet se vodi pred Vrhovnim sudom Republike Hrvatske, koji o reviziji nije odlučio.

4.3. PONAŠANJE PODNOSITELJA USTAVNE TUŽBE
(TUŽITELJ U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije doprinio duljini trajanja postupka (podnositelj je ispravio-dopunio tužbu sukladno rješenju suda u roku od 10 dana).

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju radi o složenijem predmetu, međutim, navedena okolnost ne može biti opravdanje za trajanje postupka u razdoblju više od sedam (7) godina.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju sedam (7) godina i šest (6) mjeseci te je još uvijek u tijeku.

U ovom postupku izostala je aktivnost odnosno učinkovitost Općinskog (građanskog) suda u Zagrebu u onoj mjeri koliko je to potrebno radi okončanja ovog postupka budući je isti ročište za glavnu raspravu zakazao protekom više od tri godine nakon podnošenja tužbe.

Ustavni sud ocjenjuje da je Općinski (građanski) sud u Zagrebu postupao osobito neaktivno odnosno neučinkovito kad u razdoblju od 5. veljače 2003. do 24. kolovoza 2005. nije poduzeo niti jednu radnju u predmetu. Ustavni sud primjećuje da je u tom razdoblju došlo i do promjene raspravnog suca odnosno suca zaduženog za navedeni predmet.

Nadalje, prvostupanjski sud postupio je osobito neaktivno, što se pripisuje neučinkovitosti, kada je svoju prvostupanjsku odluku dostavio podnositelju tek godinu i tri mjeseca od donošenja i objave iste.

Slijedom navedenog, a imajući u vidu značaj postupka za podnositelja te ukupnu duljinu postupka, neučinkovito postupanje Općinskog (građanskog) suda u Zagrebu (utvrđenja pod točkom 4.2. obrazloženja ove odluke), kao i činjenicu da podnositelj svojim ponašanjem nije doprinio duljini postupka te posebno okolnost da je postupak još uvijek u tijeku, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-2846/2010

Zagreb, 7. srpnja 2010.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 91/2010-2585